Ocitanie: il volontariât linguistic al rive in Val d’Aran
Il Consei gjenerâl de Val d’Aran al à presentât il program dal volontariât pal aranês, la varietât ocitane che si fevele ta cheste valade pirenaiche dal Principât di Catalogne. La iniziative e ricjape propit il model dai volontaris catalans che ta chescj agns al à puartât a risultâts avonde bogns. I volontaris a dan la lôr disponibilitât a dedicâ almancul une ore par setemane par fevelâ l’aranês cuntune persone che e je daûr a imparâ la lenghe. Si formin cussì des cubiis che, cun conversazions su argoments di interès comun, a permetin di svilupâ lis abilitâts linguistichis di cui che al vûl imparâ l’aranês. Il sindic de comunitât, Francés Boya, al à ancje dite che si è daûr a lavorâ par meti sù une Academie de Lenghe Ocitane che e cjapi dentri l’Istitût di Studis Ocitans, e lis aministrazions e lis universitâts di dute la aree ocitane.
fur_Latn fur_Latn